Alueiden komitean lausunto aiheesta ehdotus neuvoston direktiiviksi ihmisten käyttöön tarkoitetusta vedestä CdR 304/95



Virallinen lehti nro C 100 , 02/04/1996 s. 0134



Alueiden komitean lausunto aiheesta ehdotus neuvoston direktiiviksi ihmisten käyttöön tarkoitetusta vedestä (96/C 100/26) Alueiden komitea päätti 19. heinäkuuta 1995 Euroopan unionin perustamissopimuksen 198 c artiklan mukaisesti laatia oma-aloitteisen lausunnon edellä mainitusta ehdotuksesta. Valiokunta 5 "Maankäytön suunnittelu Ympäristö Energia" sai tehtäväkseen valmistella asian alueiden komiteassa ja nimesi Henning Tellerupin esittelijäksi. Alueiden komitea hyväksyi seuraavan lausunnon yhdeksännessä täysistunnossaan 20. 21. syyskuuta 1995 (syyskuun 21. päivän 1995 kokouksessa). Ehdotuksen tausta Direktiiviehdotuksen tarkoituksena on yksinkertaistaa, vakauttaa ja ajanmukaistaa voimassa olevaa juomaveden laatua koskevaa direktiiviä 80/778/ETY. Direktiivi on tarkoitus sopeuttaa vastaamaan tieteen ja teknologian nykytasoa. Samalla direktiiviä on tarkoitus muuntaa niin, että se vastaa Euroopan unionin perustamissopimusta ja noudattaa sopimuksen 3 b artiklassa määriteltyä läheisyysperiaatetta. Sen mukaan yhteisön toimivalta ulottuu vain niihin tapauksiin, jotka ovat välttämättömiä sopimuksen tavoitteiden saavuttamiseksi. Tärkeintä on siis tiettyjen laatu- ja terveysnormien täyttäminen. Jäsenvaltiot voivat halutessaan säätää lisänormeja, mikäli pitävät niitä tarpeellisina. Unionin eri alueiden luonnonympäristön ja yhteiskunnallis-taloudellisen ympäristön eroista johtuen ja läheisyysperiaatteen mukaisesti useimmat valvontaa, analyysia ja ongelman ratkaisua koskevat päätökset tulee tehdä paikallisella, alueellisella ja kansallisella tasolla. Direktiivin tärkein tavoite on perustamissopimuksen 130 s artiklan mukaisesti suojella kansalaisten terveyttä. Taustaa Väestön juomavesihuollon järjestäminen on alueellisten ja paikallisten viranomaisten tärkeimpiä vastuualueita ja tehtäviä. Tämän vuoksi ne tukevat ajatusta juomavesihuollon järjestämistä koskevien suuntaviivojen vetämisestä. Suuntaviivoja tarvitaan, koska ympäristöasioista, tai kuten joissain jäsenvaltioissa, vesihuollon järjestämisestä päättävät juuri alueelliset ja paikalliset viranomaiset. Ne vaikuttavat myös paikallisyhteisön talouteen. Huomioita 1. Alueiden komitea on tyytyväinen, että neuvoston juomavesidirektiiviä ollaan tarkentamassa ja että tavoitteena on sopeuttaa direktiivi läheisyysperiaatteen ja varovaisuusperiaatteen mukaiseksi. Alueiden komitea hyväksyy sen, että direktiivillä säädetään vain niistä normeista, jotka ovat yhteisön tasolla kansanterveyden kannalta välttämättömiä ja sen, että se mahdollistaa tiukempien ja täydentävien normien säätämisen hajautetusti alueellisen ja paikallisen tarpeen mukaan. Alueiden komitea on myös tyytyväinen huomatessaan, että direktiivi luo joustavamman laillisen kehyksen, jonka puitteissa asioista vastaavat viranomaiset voivat edistää kansanterveyttä. 2. Alueiden komitean mielestä ehdotetun direktiivin tulisi perustua perustamissopimuksen 130 s artiklaan, koska sen tärkein tavoite on kansalaisten terveyden suojeleminen. Sen lisäksi juomavettä tulisi pitää tuotteena, jota voi myydä vapaasti yli rajojen. Alueiden komitean mielestä on tärkeää varmistaa, että direktiivin tärkeimpinä päämäärinä säilyvät terveyteen, kuluttajasuojaan ja ympäristönsuojeluun liittyvät seikat. Vapaakauppalausekkeen liittäminen direktiiviin heikentää sitä periaatetta, jonka nojalla direktiivi perustuu perustamissopimuksen 130 s artiklaan. 3. Alueiden komitea on tyytyväinen jäsenmaille annetusta joustovarasta soveltaa tiukempia normeja kuin mitä on ehdotettu sekä mahdollisuudesta lisätä paikallisten tarpeiden mukaisia muuttujia. AK pitää kohtuullisena vaatimusta toimivaltaisten viranomaisten ilmoituksista tiukempien normien soveltamisen luonteesta ja laajuudesta sekä uusien muuttujien lisäämisestä. AK pitää kuitenkin kohtuuttomana, että tällaiset tarkistukset vaativat komission hyväksynnän ennen kuin ne voidaan ottaa käyttöön. 4. Alueiden komitean mielestä on tärkeää, että yhteisössä on riittävät normit yleisen juomaveden laadun takaamiseksi. Raja-arvot on mitattava menetelmillä, joilla taataan sama suoritus kaikissa jäsenvaltioissa parhainta käytettävissä olevaa teknologiaa hyödyntäen. Täten liitteessä III on annettava suorituskyvyn lisäksi selitys käytetystä menetelmästä, joka on, mikäli mahdollista, Euroopan standardointikomitean (CEN) standardoima ja jolla voidaan päästä taulukossa 2.1 määrättyihin suoritusarvoihin. Lisäksi alueiden komitea arvioi, että 3 kohdassa tarkoitetut mikrobiologisten muuttujien mittausmenetelmät eivät vastaa tällä hetkellä käytettävissä olevaa parhainta tekniikkaa eikä niissä oteta huomioon Euroopan standardointikomitean (CEN) meneillään olevia töitä. 5. Alueiden komitea on tyytyväinen direktiivin yksinkertaistamiseen, joka voi mm. merkitä sitä, ettei sen soveltaminen aiheuta ylimääräisiä kustannuksia. Komitea pitää kuitenkin tärkeänä, ettei tärkeitä veden laatuun liittyviä seikkoja jätetä pois. Tämän vuoksi direktiiviin sisältyviä normeja tulisi laajentaa siten, että niihin sisältyisi veden yleisten mikrobiologisten ominaisuuksien jatkuvan valvonnan alainen analyysi. Tämän analyysin katsotaan yleisesti paljastavan juomaveden terveydelle haitalliset bakteerit. 6. Periaatteessa vettä, joka sisältää havaittavia määriä torjunta-aineita, ei pitäisi käyttää juomavetenä. Tämän vuoksi alueiden komitea kannattaa juomaveden nykyisen torjunta-ainerajan säilyttämistä täysin aukottomasti direktiiviehdotuksessa. Alueiden komitea huomauttaa, että torjunta-aineiden hajoamisessa syntyviä aineita pidetään yhtä haitallisina terveydelle kuin varsinaisia torjunta-aineitakin. Direktiiviehdotuksessa ei mainita raja-arvoa juomaveden sisältämälle torjunta-aineiden kokonaismäärälle. Koska vielä ei ole olemassa riittäviä tieteellisiä tutkimustuloksia torjunta-aineiden terveydellisistä ja kumulatiivisista vaikutuksista sekä niiden yhteisvaikutuksista, alueiden komitea suosittaa, että varovaisuusperiaatteen mukaisesti nykyisten torjunta-aineiden kokonaismäärän raja-arvot säilytetään. 7. Lyijyn suhteen alueiden komitea hyväksyy kansanterveydellisistä syistä, erityisesti lasten terveyden vuoksi, ehdotuksen pienentää lyijyn ohjearvoa. Sen mielestä asia on oikeutetusti asetettu etusijalle. Tunnustetaan, että raja-arvoa on ehdotettu pitkän aikavälin tavoitteena saada lyijytöntä vettä. Vesijohtoveden lyijypitoisuus vaihtelee suuresti paikallisten olosuhteiden mukaan. Lisäksi AK arvioi, että huomattava osa lyijystä juomavedessä on peräisin kotitalouksien putkistoista ja että lyijyosien poistaminen suuressa mitassa tulee talouksille kalliiksi. Keskipitkällä aikavälillä lyijypitoisuuksien vähentäminen on mahdollista, mikäli vedenkäsittelyn muutokset yhdistetään lyijyosien vaihtamiseen. AK muistuttaa siitä, että lyijyosien vaihtamiseen käytettävät materiaalit tulee poikkeuksetta valita huolellisesti. Juomaveden kanssa kosketuksiin tulevat vaihdettavat osat on valittava niin, etteivät ne lisää lyijypitoisuuksia. AK on myös hyvin huolissaan siitä, että ehdotus käsittelee vain julkista vedenjakelua eikä lyijyn raja-arvovaatimuksia ole asetettu muiden vastuulla oleville vedenjakelujärjestelmille, esim. kotitalouksissa, kouluissa, sairaaloissa, ravintoloissa, ruuan valmistustiloissa jne. Jotta kaikki vesijohdot saataisiin vaihdettua niin pian kuin mahdollista, AK vaatii, että yhteisön rahastoja voitaisiin käyttää kaikkien lyijypitoisten putkistojen vaihtamisen edistämiseksi. 8. Tetrakloorieteeni ja trikloorieteeni ovat tunnettuja teollisuusperäisiä saasteita. Niiden pitoisuuksia löydetään usein raakavedestä kaupunkien läheltä. Molempia aineita epäillään ihmisille syöpää aiheuttaviksi. Tämän vuoksi alueiden komitea suosittaa, että raja-arvoja tiukennetaan. 9. Juomaveden desinfiointiaineiden jäämät eivät ole toivottavia, mutta niitä ei voi välttää, ennen kuin on kehitetty ja otettu käyttöön vaihtoehtoisia juomaveden desinfiointimenetelmiä. Alueiden komitea suosittelee näiden aineiden myrkyllisyyteen perustuvien ohjearvojen ilmoittamista erillisessä liitteessä. Tämä edistäisi vaihtoehtoisten desinfiointitapojen kehittämistä. 10. Hyvän ja terveellisen juomaveden saatavuus Euroopassa on kansalaisten kannalta huomattava kysymys. Komitean mielestä tiedottaminen ja neuvonta ovat tässä yhteydessä ensiarvoisen tärkeitä. Siksi alueiden komitea tukee direktiivin ehdotusta parantaa juomaveden laadusta tiedottamista. Päätelmät Lopuksi alueiden komitea haluaa ilmaista tukensa komission ehdotukselle neuvoston direktiiviksi ihmisten käyttöön tarkoitetusta vedestä (KOM(94) 612 lopull.) ja huomauttaa seuraavaa: 1. Alueiden komitea suosittelee, että täydentävien ja tiukempien juomavettä koskevien arvojen säätämismenettely rajoittuisi ilmoitusvelvollisuuteen komissiolle. 2. Alueiden komitea suosittaa, että raja-arvot valittaisiin siten, että juomavesi vastaisi mikrobiologisia laatunormeja. 3. Alueiden komitea ehdottaa, että torjunta-aineiden kokonaisjäämien raja-arvot säilytettäisiin ja että torjunta-aineiden hajoamistuotteiden määrät sisältyisivät direktiivin piiriin. 4. Alueiden komitean mielestä olisi kansanterveyden kannalta tärkeää tiukentaa lyijypitoisuuden raja-arvoja, mutta huomauttaa että raja-arvojen edellyttämä saneeraus aiheuttaa huomattavia kuluja, joiden kattamiseksi tarvitaan yhteisön rahoitusta. 5. Alueiden komitean mielestä asetettaessa raja-arvoja trikloorieteeni- ja tetrakloorieteenipitoisuuksille tulisi korostaa varovaisuusperiaatetta. 6. Alueiden komitean mielestä direktiivin tulisi osaltaan kannustaa vaihtoehtoisten desinfiointimenetelmien kehittelyyn ja käyttöönottoon. 7. Alueiden komitea katsoo, että myös raakavesi tulee lukea juomaveteen vaikuttaviin tekijöihin niitä tutkittaessa. 8. Alueiden komitea katsoo, että sulfiittia vähentävät clostridium-bakteerit ovat käytännöllisiä indikaattoriorganismeja mutta ensisijaisina saastumisen indikaattoreina niitä pidetään epäluotettavina. Sen takia WHO ei suosita niiden käyttöä tavalliseen valvontaan. Tämän mukaisesti suositellaan, että kyseinen muuttuja siirretään liitteen 1 A-osasta C-osaan ja että sen nykyinen ohjearvo <1/20 ml säilytetään. 9. Alueiden komitea on tyytyväinen nitriitin tarkistettuun ohjearvoon niille seuduille, joissa käytetään klooripuhdistusta, sillä tämä auttaa vähentämään kloroformin ja bromodimetyylikloridin tuotantoa (desinfioinnin sivutuotteita). 10. Alueiden komitea ilmaisee tyytyväisyytensä ehdotukseen suuremmasta avoimuudesta direktiivin soveltamisessa. 11. Alueiden komitean mielestä on tarpeellista ennaltaehkäisevän juomavedensuojelun kannalta tuoda yhteen ja tehdä yhteensopiviksi korkealla suojelutasolla kaikki vesistönsuojeluun liittyvät direktiivit, erityisesti pohjavesi-, pintavesi- ja juomavesidirektiivit, kuten myös kasvinsuojelutuotteiden markkinoille asettamista koskeva direktiivi. Bryssel, 21. syyskuuta 1995. Alueiden komitean puheenjohtaja Jacques BLANC